Na potvrdenie prevzatia stačí zadať bezpečnostný osobný kód len raz. Zmeny sa dotkli aj grafiky.
Štát pridal do elektronických schránok na portáli Slovensko.sk funkciu hromadného preberania doručeniek. Používatelia vďaka nej môžu naraz stiahnuť a potvrdiť notifikácie o doručení novej pošty od úradov.
Doteraz museli ľudia zakaždým pri každej správe zadávať pred preberaním bezpečnostný osobný kód (BOK). Po novom je k dispozícii jedno tlačidlo "Prevziať všetky doručenky".
Národná agentúra pre sieťové a elektronické služby (NASES) súčasne upravila dizajn používateľského rozhrania. Zmeny sú viditeľné najmä v zozname správ.
Lepšieho odlíšenia sa dočkala prečítaná a neprečítaná korešpondencia. Zvýraznením prešiel i stav správ a počet zostávajúcich dní na potvrdenie doručenky alebo zaplatenie platobného príkazu. Menšími zmenami a úpravami prešli aj niektoré štýly a veľkosti písma.
Pozor si treba dať najmä pri povinnosti platiť alebo splnení iných zákonných povinností. Od 1. novembra totiž platí, že účinnosť oznámenia nadobudnú, aj keď si ich človek neprečítal . Stačí sa do schránky len pozrieť, podobne ako keď človek vyberá schránku a tvári by sa, že niektoré obálky nevidí.
Preposielanie stále chýba
Okrem toho sú k dispozícii aj hromadné operácie so správami – napríklad mazanie správ a presúvanie priečinkov.
NASES ešte pod vedením Norberta Molnára sľuboval, že do konca septembra minulého roka sprístupní preposielanie správ na e-mail. Možnosť naďalej chýba. Využiť sa dajú len služby tretích strán – E-archív, Govbox, Zelená pošta.
Do schránok na Slovensko.sk automaticky posielajú úradné oznamy všetky štátne úrady. Výnimku však majú daniari, a to až do konca roku 2020.
Rovnako centrálny systém na účely elektronickej podateľne nemusia používať ani iné inštitúcie, ktoré pred 1. novembrom mali vlastné riešenie alebo ho obstarávali.